Psalm 12 (1) - www.bybelkennis.co.za
by Coen Slabber · Published 10/06/2016 · Updated 14/05/2016
Psalm 12 is 'n gebed om hulp. Hier ontmoet ons 'n mens wat ontnugter is deur die valsheid van mensewoorde. In ons moderne taal sou ons sê hy ly aan depressie. Hy herinner ons aan Elia: Ek het my hart en siel gewy aan U saak, Here, Almagtige God. Die Israeliete het die verbond met U verbreek. Hulle het u altare afgebreek en u profete doodgemaak. Net ek alleen het oorgebly, en hulle soek my om my ook om die lewe te bring (1 Konings 19:10.). Maar hy herinner ons ook aan onsself. Hy besef God en sy beloftes is die enigste betroubare bron waarop ons ons hoop kan bou.
Vir die musiekleier. Op die Sjeminiet. 'n Psalm. Van Dawid
Sjeminiet beteken agste en is waarskynlik 'n musiekterm. Die NAV en OAV vertaal dit met basstem.
12:2 – 4: Die onbetroubaarheid van mensewoorde.
2Verlos tog, Here, want daar is nie meer getroue volgelinge nie; die betroubares onder die mense het verdwyn.
3Die een mens belieg die ander; met vleiende lippe praat hulle uit twee monde.
4Mag die Here al die vleiende lippe uitroei, die tonge wat grootpraat.
Die gedig begin met 'n gebed om hulp: Verlos tog, Here. Soos Elia voel dit vir hom asof hy die enigste een is wat nog getrou bly aan die diens van God. Daar is twee redes vir hierdie hulpgeroep:
Daar is nie meer getroue volgelinge nie – mense wat vashou aan hulle besondere verbintenis met God nie; 'n lid van die ware verbondsvolk; en
Die betroubare onder die mense het verdwyn. Bedrog en misleiding deur vleitaal – dus leuens, grootpraat en oormoed – het die algemene gebruik onder mense geword. Hulle maak staat op hulle eie woorde en nie op die woorde van die Here nie.
Die samelewing is siek. Mense is nie meer lojaal aan God of mekaar nie. Die mense bedrieg en mislei mekaar. Mense en hulle woorde is onbetroubaar – sonder inhoud. Daarom smeek die gelowige: 4Mag die Here al die vleiende lippe uitroei, die tonge wat grootpraat. In 'n siek samelewing praat mense baie, maar hulle sê niks nie. Hulle mislei mekaar omdat hulle geen positiewe verhouding met God het nie. Is dit nie maar hoe ons samelewing vandag lyk nie? Ons breek mekaar met woorde af. Die psalmis vra dat die Here hierdie proses sal omkeer.
Volgende keer kyk ons na mensewoorde teenoor God se woord en na die betroubaarheid van God se woord.